Diari Oficial de la Generalitat Valenciana


Sumari del DOGV 2843, del 08-10-1996 (1996/839485)

RESOLUCIÓ de 22 de maig de 1996, de la Direcció General de Patrimoni Artístic de la Conselleria de Cultura, Educació i ciència per la que s'incoa expedient de declaració de bé d'interés cultural com a zona arqueològica, del jaciment els Banys de la Reina a Calp (Alacant).
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2843

Data del DOGV
:   08-10-1996

Secció del DOGV
:   ALTRES DISPOSICIONS

Número del document
:   1996/839485


Data del document
:   22-05-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIó de 22 de maig de 1996, de la Direcció General de Patrimoni Artístic de la Conselleria de Cultura, Educació i ciència per la que s'incoa expedient de declaració de bé d'interés cultural com a zona arqueològica, del jaciment els Banys de la Reina a Calp (Alacant).   
Vista la proposta que ha formulat la Unitat d'Inspecció del Patrimoni Històric i Artístic i el Servei de Patrimoni Arqueològic, Etnològic i Històric, aquesta direcció general ha resolt:  
Article 1  
Incoar expedient de declaració de bé d'interés cultural, amb la categoria de zona arqueològica, dels Banys de la Reina, a Calp (Alacant).  
Article 2  
La zona arqueològica comprén una àrea poligonal el costat oest de la qual està format per l'eix del carrer d'Holanda fins que conflueix amb l'eix de l'avinguda dels Exèrcits Espanyols. Costat nord: format per l'eix de l'avinguda dels Exèrcits Espanyols fins que conflueix amb el carrer de Luxemburg. Costat est: format per l'eix del carrer Luxemburg. Costat sud: format per la franja meridional amb el contacte amb la mar.  
La motivació d'aquesta delimitació es conté en l'annex d'aquesta resolució.  
Article 3  
Continuar la tramitació de l'expedient d'acord amb les disposicions vigents.  
Article 4  
Fer saber a l'Ajuntament de Calp que, segons el que disposen els articles 11, 16, 20 i 22 de la Llei 16/1985, de 25 de juny, del Patrimoni Històric Espanyol, per a poder realitzar obres en la zona afectada per la incoació caldrà que aquesta Direcció General n'autoritze prèviament el projecte corresponent.   
Article 5  
Publicar aquest acord en el Boletín Oficial del Estado i en el Diari Oficial de la Generalitat Valenciana.  
València, 22 de maig de 1996.- La directora general de Patrimoni Artístic: Carmen Pérez García.  
ANNEX  
Motivació de la delimitació  
Segons les dades arqueològiques, l'extensió real del jaciment dels Banys de la Reina de Calp comprén:  
A la zona més occidental, les restes s'estenen fins la penya situada a la platja del Bol, coneguda com a la Muntanyeta.  
A la zona oriental, les restes arriben fins als apartaments Santa Bàrbara i Araceli.  
A la zona meridional, el jaciment s'estén, en la part terrestre, fins que contacta amb la mar, és a dir, el passeig marítim i la plataforma rocosa; mentre que en la zona marítima s'estén fins uns 100 m des de la línia de la costa.  
A la zona septentrional, el jaciment arriba fins les salines.  
Atés que el jaciment ha sigut alterat profundament per les obres d'infrastructura i les urbanitzacions, es considera convenient fixar-ne la delimitació actual entre la Muntanyeta i el carrer perpendicular a aquesta penya fins que contacta amb l'avinguda dels Exèrcits Espanyols per la zona occidental. Per la mitgera de l'avinguda dels Exèrcits Espanyols fins la perpendicular del vial que uneix els apartaments Atlàntic amb la mar. Finalment la delimitació acaba, en tota la franja meridional, amb el contacte amb la mar.  
La inclusió d'àrees construïdes dins del jaciment està motivada pel fet que es té constància que, sota els apartaments d'una o dues plantes hi ha part del jaciment sense alterar, i perquè a les parcel·les on s'ubiquen grans torres d'apartaments, el jaciment de davall es troba destruït, però inalterat a la resta de la parcel·la, ja que l'edificació no n'ocupa la totalitat. Als vials, s'ha constatat que el jaciment no es troba alterat, llevat de les zones on es van efectuar rases.  
El jaciment es troba inalterat en diverses parcel·les del pla parcial núm. 1, on l'anomenen zona arqueològica, sota el passeig marítim, a la plataforma costera i, molt possiblement, a l'ancoratge que hi ha davant.